10.		Návrh na zverenie maloletého dieťaťa
			do pestúnskej starostlivosti (§ 48 Zákona o rodine)
Okresnému súdu
Poprad
V Poprade, dňa 1. 9. 2022
Vec maloletého: 	Sergeja Kocku, nar. 7. 6. 2008, bytom u starej matky, štátne občianstvo SR
Dieťa rodičov:	Ladislava Kocku, nar. 3. 12. 1966 bytom Dolný Kubín, Dolnozemská 14, štátne občianstvo SR, robotník zamestnaný v spoločnosti Superstavba, s.r.o. Dolný Kubín a nebohej Eleny Kockovej
návrh starej matky Kristíny Kockovej, nar. 14. 11. 1953, štátne občianstvo SR, bytom Poprad, Tatranská 1, tel.: 0900 123 456 na zverenie maloletého do pestúnskej starostlivosti
I.
Manželstvo rodičov maloletého bolo rozvedené rozsudkom Okresného súdu v Dolnom Kubíne, č. k. 3P/11/2019 zo dňa 1. 2. 2019, pričom maloletý bol zverený do výchovy matky Eleny Kockovej. Otec maloletého sa ešte počas manželstva zo spoločnej domácnosti odsťahoval a v súčasnosti žije so svojou novou manželkou, s ktorou už má maloleté dieťa. O maloletého sa po rozvode zaujímal len nepravidelne. 
Dôkazy:
–	Spis Okresného súdu Dolný Kubín sp. zn. 3P/11/2019
–	Výsluch účastníkov
II.
Matka maloletého Elena Kocková zomrela dňa 1. 5. 2022 a od tejto doby sa o maloletého starám výlučne ja. S maloletým máme dobrý vzťah, od malička trávil so mnou víkendy a prázdniny, aj v súčasnosti si veľmi dobre rozumieme, napriek veku, v ktorom maloletý je, ma rešpektuje a mám za to, že sú u mňa vhodné podmienky pre jeho výchovu. Ja som rozvedená, poberám starobný dôchodok vo výške 690 €, bývam v trojizbovom byte, môj zdravotný stav je dobrý. Som zapísaná v zozname žiadateľov o pestúnsku starostlivosť. 
Môj syn – otec maloletého o jeho starostlivosť nejaví záujem, nakoľko so svojou súčasnou manželkou si založil novú rodinu, so zverením maloletého do mojej pestúnskej starostlivosti súhlasí. Pracuje ako robotník a jeho mesačný príjem činí okolo 500 €. 
Dôkazy:
–	Výsluch navrhovateľky
–	Výsluch otca
–	Potvrdenie o výške príjmu navrhovateľky a otca
III.
Vzhľadom na vyššie uvedené navrhujem, aby súd po vykonanom dokazovaní vydal nasledovný
rozsudok:
Súd maloletého Sergeja Kocku, nar. 7. 6. 2009 zveruje do pestúnskej starostlivosti starej matky Kristíny Kockovej, nar. 14. 11. 1953, bytom Poprad, Tatranská 1. 
Stará matka je povinná vykonávať osobnú starostlivosť o maloletého v rovnakom rozsahu ako rodičia, je oprávnená a povinná mať dieťa pri sebe, vykonávať nad ním dohľad, je povinná sa sústavne a dôsledne starať o výchovu, zdravie, výživu a všestranný vývoj maloletej, právo zastupovať maloletú a spravovať jej majetok má iba v bežných veciach. Stará matka je povinná najmenej 30 dní pred dočasným premiestnením maloletého dieťaťa oznámiť súdu dočasné premiestnenie maloletého dieťaťa do cudziny na dobu dlhšiu ako tri mesiace spolu s údajom o mieste, účele a dĺžke pobytu v cudzine a o iných významných skutočnostiach súvisiacich s dočasným premiestnením.
Ak pestún predpokladá, že rozhodnutie zákonného zástupcu maloletého dieťaťa v podstatných veciach nie je v súlade so záujmom maloletého dieťaťa, môže sa domáhať, aby tento súlad pri konkrétnom rozhodnutí zákonného zástupcu preskúmal súd.
Otec maloletej Ladislav Kocka je povinný poskytovať maloletému počas trvania pestúnskej starostlivosti výživné vo výške 80 €, a to vždy do 20. dňa v mesiaci vopred, počnúc právoplatnosťou tohto rozsudku, a to do dosiahnutia plnoletosti dieťaťa Úradu práce, sociálnych vecí a rodiny v Poprade a po dovŕšení plnoletosti dieťaťa je povinný ho poukazovať priamo dieťaťu.
Žiaden z účastníkov nemá nárok na náhradu trov konania.
Kristína Kocková
Poznámky
Ak rodičia nezabezpečujú alebo nemôžu zabezpečiť osobnú starostlivosť o maloleté dieťa a ak je to potrebné v záujme maloletého dieťaťa, súd môže rozhodnúť o jeho zverení do pestúnskej starostlivosti fyzickej osoby, ktorá má záujem stať sa pestúnom a spĺňa ustanovené predpoklady. Pestúnom sa môže stať len fyzická osoba s trvalým pobytom na území Slovenskej republiky, ktorá má spôsobilosť na právne úkony v plnom rozsahu, osobné predpoklady, najmä zdravotné, osobnostné a morálne, je zapísaná do zoznamu žiadateľov o pestúnsku starostlivosť podľa osobitného predpisu a spôsobom svojho života a života osôb, ktoré s ňou žijú v domácnosti, zaručuje, že bude pestúnsku starostlivosť vykonávať v záujme maloletého dieťaťa. Osobe, ktorá nezabezpečuje osobnú starostlivosť o svoje maloleté dieťa z dôvodu, že jej bolo zo starostlivosti odňaté rozhodnutím súdu, nemožno zveriť maloleté dieťa do pestúnskej starostlivosti na čas trvania odňatia dieťaťa.
Pestún je povinný vykonávať osobnú starostlivosť o maloleté dieťa v rovnakom rozsahu, v akom ju vykonávajú rodičia a je povinný najmenej 30 dní pred dočasným premiestnením maloletého dieťaťa oznámiť súdu dočasné premiestnenie maloletého dieťaťa do cudziny na dobu dlhšiu ako tri mesiace spolu s údajom o mieste, účele a dĺžke pobytu v cudzine a o iných významných skutočnostiach súvisiacich s dočasným premiestnením. Právo zastupovať maloleté dieťa a spravovať jeho majetok má iba v bežných veciach. Ak pestún predpokladá, že rozhodnutie zákonného zástupcu maloletého dieťaťa v podstatných veciach nie je v súlade so záujmom maloletého dieťaťa, môže sa domáhať, aby tento súlad pri konkrétnom rozhodnutí zákonného zástupcu preskúmal súd.
Počas výkonu pestúnskej starostlivosti rodičia maloletého dieťaťa vykonávajú svoje rodičovské práva a povinnosti len v rozsahu, v akom nepatria pestúnovi. Rodičia majú právo stýkať sa s maloletým dieťaťom, ktoré bolo zverené do pestúnskej starostlivosti. Ak sa s pestúnom nedohodnú o výkone tohto práva, rozhodne na návrh niektorého z rodičov alebo pestúna súd.
Súd pri rozhodovaní o zverení maloletého dieťaťa do pestúnskej starostlivosti určí rodičom alebo iným fyzickým osobám povinným poskytovať maloletému dieťaťu výživné rozsah ich vyživovacej povinnosti a súčasne im uloží povinnosť, aby výživné maloletého dieťaťa zvereného do pestúnskej starostlivosti poukazovali počas trvania pestúnskej starostlivosti, najdlhšie však do dosiahnutia plnoletosti dieťaťa, úradu práce, sociálnych vecí a rodiny; po dovŕšení plnoletosti dieťaťa sú rodičia povinní poukazovať výživné dieťaťu. Ak povinný neplní vyživovaciu povinnosť poukazovaním výživného úradu práce, sociálnych vecí a rodiny, má tento úrad právo vykonávať úkony vo veciach uplatňovania nárokov na výživné maloletého dieťaťa vrátane uplatňovania týchto nárokov v exekučnom konaní vo svojom mene a na účet tohto maloletého dieťaťa.